Ruhnu, pindalaga 11,4 km2, asub Liivi lahe keskosas (Kihnust 52 km edelas). Saare madalama edelapoolmiku hõlmavad võsastunud liigivaesed niidud, mere ääres on rannaniidud ja roostikud, kõrgemat (kuni 28 m ü.m.) kirdepoolmikku katab valdavalt palumännik, kuid on ka nõmmesid, laanekuusikuid ja sanglepikuid. Ruhnu kagurannikul on kuni 10. m kõrgusi murrutusastanguid. Asustus (kuni 1944. aastani elasid Ruhnus valdavalt rannarootslased) oli ja on koondunud saare keskosas asuvasse sumbkülla. Lõunarannikul on Rinksu sadam ja lennuväli; Haubjerre mäel paikneb ajalooline tuletorn, mille tipp ulatub 65 m ü.m. Ruhnul paikneb ka piirivalve tehniline vaatluspunkt. Märkimisväärsed kultuurimälestised on Ruhnu Magdaleena kirik (Eesti vanim puitkirik) ja 17. - 19. saj. pärinevad taluhooned.